Resolució 61/2017, de 22 de febrer
Còpia de l'informe d'una empresa de detectius encarregat per l'empresa municipal RELLSA en relació amb un expedient disciplinari d'una treballadora de l'empresa on es detallin els fets que posteriorment acaben amb l'acomiadament d'aquesta treballadora.
Cost de l'informe i partida pressupostària.
S'acumula la resolució de les reclamacions atesa la identitat de les parts del procediment i la connexió del seu objecte.
La Reclamació d'una persona electe local davant d'aquesta Comissió és admissible, per bé que la GAIP aplicarà, de conformitat amb la disposició addicional primera, apartat 2, de l'LTAIPBG, el dret material derivat de la legislació de règim local (art. 164 TRLMRLC), especialment si és més favorable, i supletòriament l'LTAIPBG.
El lliurament extemporani parcial de la informació objecte de reclamació suposa una pèrdua sobrevinguda parcial de l'objecte del procediment, que continua en relació amb la informació no lliurada.
Considerant que s'ha acreditat durant el procediment que la persona reclamant ja va tenir accés parcial a l'informe dels detectius, ja que constava parcialment transcrit pel que fa als fets que s'hi documentaven i que van ser tinguts en compte en l'expedient contradictori previ i en l'expedient disciplinari posterior, es considera que va ser adequadament satisfet el dret d'accés de la persona reclamant amb aquell accés parcial i es desestima l'objecte de les Reclamacions que ara es resolen, consistent en l'obtenció de còpia de l'informe íntegre dels detectius, tenint en compte que la informació que hi pugui constar i que no s'ha tingut en compte per a l'expedient sancionador suposa informació de l'esfera íntima i personal de la persona objecte d'investigació i d'altres persones que s'hi hagin pogut relacionar durant el seguiment, que s'ha de protegir i que en no ser pertinent per a l'acomiadament resulta excessiva per a la finalitat de control del regidor.
Lliurament extemporani parcial de la informació.
Números d'expedients de les reclamacions: 469/2016 i 475/2016 (acumulades).
Aquesta previsió legal és aplicable a aquest cas, ja que existeix una igualtat de les parts d'aquests procediments de reclamació, i existeix una identitat substancial del seu objecte.
Ni en aquesta llei catalana, ni en la Llei 7/1985, de 2 d'abril, reguladora de les Bases de Règim Local (LBRL), no s'estableix cap règim especial de garantia a l'accés a la informació ni cap instància de revisió específica on reclamar-lo; si que ho fa, en canvi, l'LTAIPBG en els seus articles 39 a 43, preveient una via especial i específica de garantia de l'accés a la informació davant d'aquesta Comissió, fàcilment accessible, gratuïta i ràpida, que es pot resoldre amb procediment de mediació entre les parts, si ho acorden, per a obtenir una tutela efectiva del dret d'accés.
Resulta inqüestionable que la via de garantia davant d'aquesta Comissió, en la mesura en què no substitueix sinó que se suma al catàleg de garanties que la legislació posa a l'abast dels electes per a la defensa general del seu dret fonamental a la participació, suposa una millora en la protecció específica del seu dret d'accés a la informació, ja que es tracta d'una via addicional, alternativa o successiva al recurs de reposició previst a l'article 52 de la LBRL, i potestativa i prèvia, si es vol, a la tutela judicial en procediment d'empara judicial dels drets i llibertats regulat a l'article 114 de la Llei 29/1988, de 13 de juliol, reguladora de la jurisdicció contenciosa administrativa.
La reclamació reuneix els requisits formals establerts per l'LTAIPBG i pels Manuals aprovats per la GAIP i per tant, és admissible a tràmit.
L'Ajuntament ha lliurat extemporàniament, durant la tramitació de la reclamació, part de la informació que constituïa la reclamació 469/2016, en facilitar l'accés a la factura satisfeta pels serveis de detectius i identificar quin organisme n'havia assumit els costos.
Això suposa una pèrdua sobrevinguda parcial de l'objecte d'aquesta reclamació, de manera que el procediment continua amb l'objecte restringit a l'accés a la còpia de l'informe emès per l'empresa de detectius.
L'informe objecte de reclamació constitueix un seguiment a la persona investigada durant dies, i inclou també la reproducció d'una conversa telefònica.
Determinats fets documentats en la investigació van ser determinants per a la incoació dels expedients contradictori previ i del disciplinari posterior, i rellevants per a l'acomiadament definitiu de la persona treballadora.
En tractar-se de personal d'una empresa municipal depenent de l'Administració local de pertinença de la persona reclamant, i tenint en compte que, a més, forma part del seu Consell d'Administració, l'accés a la informació relacionada amb la contractació o acomiadament del seu personal així com a la informació relativa a la contractació de serveis de detectius està justificat per a l'exercici de les seves funcions de fiscalització i control de les actuacions de la corporació a través de l'empresa pública.
Aquesta finalitat de control i fiscalització justifica, doncs, l'accés a la informació econòmica relacionada amb l'encàrrec de l'informe (cost del servei, procediment d'encàrrec, liquidació, etc.) així com al seu contingut, sens perjudici que puguin ser –hi d'aplicació límits a l'accés legalment establerts.
L'informe íntegre de l'empresa de detectius no va ser lliurat als membres del Consell d'Administració de l'empresa adduint la necessària protecció de la intimitat i les dades personals, i el fet que formava part d'una causa judicial.
El fet que la persona reclamant tingui la condició d'electe local i que, per tant, resulti d'aplicació el règim material d'accés que estableix el TRLMRLC (FJ 2), suposa que són aplicables al seu règim d'accés els límits establerts a l'article 164.3 TRLMRLC, que fan referència al dret constitucional a l'honor, la intimitat personal o familiar o a la pròpia imatge, la legislació general sobre secrets oficials o secret sumarial.
El dret a la intimitat és, doncs, un límit que pot restringir l'accés de les persones regidores a informació relacionada amb el consistori de pertinença.
En canvi, tret que consti secret sumarial sobre el procediment que enfronta l'empresa municipal amb la personal treballadora acomiadada, el fet que el cas estigui sub iudice no constituiria un límit aplicable a l'accés, tot això sens perjudici del deure de confidencialitat o de la lleialtat als interessos de l'empresa que els membres del Consell d'Administració hagin de tenir.
Però és inqüestionable que en aquest cas en què es demana l'accés a un informe altament invasiu de la intimitat personal, com el seguiment fet a una persona sense el seu coneixement, cal ponderar i considerar que el dret a la intimitat pot actuar com a límit al dret d'accés.
En la ponderació, s'ha de tenir molt en compte que no consta que s'hagi traslladat la sol·licitud d'accés a les persones que en resultin afectades, així com el fet que la part de l'informe que ha estat rellevant per a l'expedient disciplinari posterior pot ser consultada en estar-hi transcrita literalment i que, per tant, l'accés amb còpia vindria a desvetllar informació de l'esfera íntima i personal que no resultarien rellevants per a la finalitat de l'accés.
L'informe de l'APDCAT coincideix en assenyalar que no és contrari a la protecció de dades personals l'accés a la informació econòmica relacionada amb la contractació dels serveis dels detectius, que constituïa parcialment l'objecte de la Reclamació 469/2016 i que, com ja s'ha dit en el FJ3, ja s'ha satisfet.
I en relació amb l'accés íntegre al contingut de l'informe, l'APDCAT fa constar que "resulta especialment rellevant que es doni tràmit d'audiència tant a la persona treballadora sancionada com, si escau, a terceres persones afectades (art. 3.e LOPD), per tal que aquestes puguin fer les consideracions oportunes si concorre alguna circumstància personal que faci aconsellable l'accés a la seva informació".
Conclou l'APDCAT que cal donar "accés parcial, de manera que el regidor pugui accedir al contingut de l'informe necessari per exercir la seva funció de control, sense accedir a aquella informació especialment protegida o íntima que pugui constar en l'informe i que no resulti necessària per a aquesta finalitat".
Cal recordar que el mateix tenor literal de la sol·licitud d'accés que es troba en el fonament de la Reclamació 475/2016 s'expressa en aquests termes: "còpia de l'informe (...) on es detalli els fets que posteriorment acaben amb l'acomiadament d'aquesta treballadora"
D'acord amb això, considerant que s'ha acreditat durant el procediment que la persona reclamant ja va tenir accés parcial a l'informe dels detectius, ja que constava parcialment transcrit pel que fa als fets que s'hi documentaven i que van ser tinguts en compte en l'expedient contradictori previ i en l'expedient disciplinari posterior, es considera que va ser adequadament satisfet el dret de la persona reclamant amb aquell accés parcial i es desestima l'objecte de les Reclamacions que ara es resolen, consistent en l'obtenció de còpia de l'informe íntegre dels detectius, tenint en compte que la informació que hi pugui constar i que no s'ha tingut en compte per a l'expedient sancionador suposa informació de l'esfera íntima i personal de la persona objecte d'investigació i d'altres persones que s'hi hagin pogut relacionar durant el seguiment, que s'ha de protegir, i que en no ser pertinent per a l'acomiadament resulta excessiva per a la finalitat de control del regidor.
Barcelona, de 22 de febrer de 2017.